b'\n_START_ARTICLE_\nUxmal\n_START_SECTION_\nZgodovina\n_START_PARAGRAPH_\nStarodavno mesto Uxmal je lepo obnovljeno v turisti\xc4\x8dnem pomenu, malo pa je bilo resnih arheolo\xc5\xa1kih izkopavanj in raziskav. Datum naselitve ni znan, ocenjujejo da je mesto \xc5\xa1telo pribli\xc5\xbeno 15.000 ljudi. Ve\xc4\x8dina zgradb je iz poznega klasi\xc4\x8dnega obdobja okoli 850-925 n. \xc5\xa1t. Po letu okoli 1000 so ga zavzeli Tolteki._NEWLINE_Po razli\xc4\x8dnih virih iz kolonialnega obdobja, zlasti vladne raziskave (Relaciones Geogr\xc3\xa1ficas), ki segajo do leta 1581 in knjig Chilam Balam, ki temeljijo na avtohtoni tradiciji, naj bi bil Uxmal ustanovljen okoli 500 n.\xc5\xa1t. Hun Uitzil Chac Tutul Xiu ali Ah Cuitok Tutul Xiu, oba iz dru\xc5\xbeine Xiu, naj bi ustanovila mesto. Verjetno so pri\xc5\xa1li kot priseljenci iz obmo\xc4\x8dja sedanjega Tabasca na Yucat\xc3\xa1nu. Mesto je bilo nekaj \xc4\x8dasa najmo\xc4\x8dnej\xc5\xa1e na zahodnem polotoku Jukatan ter v zavezni\xc5\xa1tvu s Chich\xc3\xa9n Itz\xc3\xa1jem. Nekje po okoli leta 1200 so bile narejene zadnje zgradbe v Uxmalu. Zaradi vseh neskladij in ugibanj o starosti, zgradbah, prebivalcih in vladarjih mesta Uxmal, iz zgodovinskih virov \xc5\xa1e vedno ni mogo\xc4\x8de zanesljivo ugotoviti dejstev._NEWLINE_Uxmal naj bi bil prevladujo\xc4\x8d v obdobju med 875-900 n.\xc5\xa1t., ko je bil sredi\xc5\xa1\xc4\x8de regionalne dr\xc5\xbeave v regiji Puuc. Prebivalstvo se je za\xc4\x8delo kr\xc4\x8diti okoli leta 1000._NEWLINE_Po \xc5\xa1panski osvojitvi Yucat\xc3\xa1na, dokumenti iz zgodnjega kolonialnega obdobja ka\xc5\xbeejo, da je bil Uxmal \xc5\xa1e v letu 1550 naseljeno mesto precej\xc5\xa1nega pomena. Ker \xc5\xa0panci tukaj niso zgradili mesta, je bil Uxmal kmalu zapu\xc5\xa1\xc4\x8den. \xc5\xa0panski fran\xc4\x8di\xc5\xa1kanski pater Alonso Ponce je v letu 1588 na\xc5\xa1el mesto v ru\xc5\xa1evinah. Prvi moderni opis stanja je izdelal Jean Fr\xc3\xa9d\xc3\xa9ric Maximilien de Waldeck, ki je obiskal Uxmal leta 1835. V naslednjih desetletjih je v Uxmalu delala vrsta znanstvenikov, arhitektov, risarjev in drugih strokovnjakov. Ukrepi za obnovo in stabilizacijo stavb so se za\xc4\x8deli \xc5\xbee leta 1940, ko so nekaj preiskav izvedli sodelavci INAH. Z analizo urbanega sistema in monumentalne arhitekture, ki sta jo objavila v letu 1981, sta George F.Andrews in Jeff Kowalski zaklju\xc4\x8dila zgodovinsko razpravo o Guvernerjevi pala\xc4\x8di, ki nadalje obsega celovito upo\xc5\xa1tevanje zgodovinske in kulturne vloge Uxmala. Ta dokument se dopolni s \xc5\xa1tudijo Alfreda Barrera Rubia, ki temelji na izkopavanjih na severnem robu platforme Guvernerjeve pala\xc4\x8de. Kowalski je na za\xc4\x8detku 21. stoletja izkopal tudi okroglo piramido._NEWLINE_Kot del svoje ob\xc5\xa1irne dokumentacije o majevskih napisih je Ian Graham objavil dva zvezka del o Uxmalu._NEWLINE_Sodobno arheolo\xc5\xa1ko delo v Uxmal je bilo izvedeno z namenom, da bi bile ru\xc5\xa1evine dostopne turistom in da bi ustavili propadanje najbolj ohranjenih stavb. Ta naloga je bila kon\xc4\x8dana leta 1970. Najve\xc4\x8dji del Uxmala pa je \xc5\xa1e vedno pokrit z gostim gozdom in ni dostopen obiskovalcem. Starodavno mesto se \xc5\xa1iri dale\xc4\x8d na pode\xc5\xbeelje. Uradna opredelitev obmo\xc4\x8dja Uxmal, ki ga je opredelil INAH, pokriva povr\xc5\xa1ino ve\xc4\x8d kot 10 km\xc2\xb2.'